REGULAMENTUL (CE) NR. 1022/2009 AL COMISIEI
din 29 octombrie 2009
de modificare a Regulamentelor (CE) nr. 1738/2005, (CE) nr. 698/2006 și (CE) nr. 377/2008 în ceea ce privește clasificarea internațională standard a ocupațiilor (ISCO)
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 577/98 al Consiliului din 9 martie 1998 privind organizarea unei anchete prin sondaj asupra forței de muncă din Comunitate (1), în special articolul 4 alineatul (3),
având în vedere Regulamentul (CE) nr. 530/1999 al Consiliului din 9 martie 1999 privind statisticile structurale ale câștigurilor salariale și ale costului forței de muncă (2), în special articolul 11,
întrucât:
(1)
Regulamentul (CE) nr. 577/98 a fost pus în aplicare prin Regulamentul (CE) nr. 377/2008 al Comisiei din 25 aprilie 2008 de punere în aplicare a Regulamentului (CE) nr. 577/98 al Consiliului privind organizarea unei anchete prin sondaj asupra forței de muncă din Comunitate, în ceea ce privește codificarea utilizată pentru transmiterea datelor începând cu anul 2009, utilizarea unui subeșantion pentru culegerea datelor referitoare la variabilele structurale și definirea trimestrelor de referință (3). Regulamentul (CE) nr. 530/1999 a fost pus în aplicare prin Regulamentul (CE) nr. 1738/2005 al Comisiei din 21 octombrie 2005 de modificare a Regulamentului (CE) nr. 1916/2000 privind definirea și transmiterea informațiilor despre structura câștigurilor salariale (4) și prin Regulamentul (CE) nr. 698/2006 al Comisiei din 5 mai 2006 de punere în aplicare a Regulamentului (CE) nr. 530/1999 al Consiliului în ceea ce privește evaluarea calității statisticilor structurale ale costului forței de muncă și ale câștigurilor salariale (5).
(2)
Anexele acestor regulamente de punere în aplicare se referă la clasificarea internațională standard a ocupațiilor, „ISCO-88” sau la versiunea europeană a acestei clasificări, denumită în continuare „ISCO-88 (COM)”.
(3)
Organizația Internațională a Muncii (OIM) a revizuit versiunea clasificării internaționale standard a ocupațiilor utilizată până în prezent (ISCO-88), având ca obiectiv punerea la dispoziție a unei clasificări mai eficiente care să poată fi utilizată de către state la următoarele recensăminte, precum și de către agențiile naționale de ocupare a forței de muncă și de către alte aplicații orientate spre client. Pentru a asigura comparabilitatea între datele referitoare la ocupații din statele membre ale UE și cele din restul lumii, este necesară utilizarea clasificării revizuite (ISCO-08) pentru principalele anchete ale Sistemului Statistic European care colectează date privind ocupațiile înainte de următoarele recensăminte care vor avea loc în 2011.
(4)
Stabilirea unei versiuni revizuite a clasificării standard a ocupațiilor face necesară, în special, modificarea trimiterilor la ISCO-88 și la versiunea europeană a acestei clasificări ISCO-88 (COM). Prin urmare, Regulamentele (CE) nr. 1738/2005, (CE) nr. 698/2006 și (CE) nr. 377/2008 ar trebui modificate în consecință.
(5)
Este de dorit ca, pe cât posibil, primul an de referință pentru transmiterea datelor ISCO-88 să fie același pentru toate domeniile statistice implicate, conform următoarelor recensăminte, care vor avea ca an de referință anul 2011. Prin urmare, se recomandă utilizarea anului 2011 ca prim an de referință pentru transmiterea datelor referitoare la ocupații în conformitate cu ISCO-88, cu excepția anchetei asupra structurii câștigurilor salariale, efectuată din patru în patru ani, care va utiliza anul 2010.
(6)
Măsurile prevăzute în prezentul regulament sunt conforme cu avizul Comitetului Sistemului Statistic European,
ADOPTĂ PREZENTUL REGULAMENT:
Articolul 1
În Regulamentul (CE) nr. 1738/2005, termenul „ISCO-88 (COM)” se înlocuiește cu „ISCO-08” în tot cuprinsul textului anexelor I, II și III.
Articolul 2
În Regulamentul (CE) nr. 698/2006, termenul „ISCO-88” se înlocuiește cu „ISCO-08” în tot cuprinsul textului anexei.
Articolul 3
În Regulamentul (CE) nr. 377/2008, termenul „ISCO-88 (COM)” se înlocuiește cu „ISCO-08” în tot cuprinsul textului anexei.
Articolul 4
Intrarea în vigoare
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Articolele 1 și 2 se aplică de la 1 ianuarie 2010. Articolul 3 se aplică de la 1 ianuarie 2011.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 29 octombrie 2009.